[{"text_idx": "#000005", "text": "Nod yr ensemble yw i hyfforddi cerddorion ifanc 18-25 mewn sgiliau perfformio i\u2019w helpu i mewn i yrfaoedd fel cerddorion gwerin proffesiynol yn ogystal a cynrychioli cerddoriaeth gwerin Cymru ar lwyfan. Eu tasg yw i berfformio i\u2019r safon ucha ac ail-ddehongli cerddoriaeth traddodiadol Cymru ar gyfer cynulleidfaoedd modern. Patrick sy\u2019n arwain yr ensemble gyda chefnogaeth gan Sam Humphreys a Gwen Ma\u0300iri. Wnaeth nifer o\u2019r cerddorion cwrdd a\u2019i gilydd ar gwrs offerynnol, canu a dawnsio trac Gwerin Gwallgo ar gyfer arddegwyr. Mae aelodau\u2019r ensemble yn dod o bod rhan o Gymru ac yn cynnwys ffidlau, telynau, chwibanau, soddgrythau, gita\u0302r a phibau."}, {"text_idx": "#000008", "text": "Mae Avanc wedi bod yn brysur yn gweithio ar ddeunydd newydd yn ystod y cyfnod clo. Maent wedi gallu recordio traciau newydd a ffilmio fideo i fynd gyda\u2019r gerddoriaeth. Cafodd March Glas ei rhyddhau ar y 23ain o Fedi and rhyddhawyd trac Fitz ar y 23ain o Dachwedd."}, {"text_idx": "#000009", "text": "Lawrlwythwch sengl March Glas YMA"}, {"text_idx": "#000010", "text": "Dewch i gwrdd ag Avanc"}, {"text_idx": "#000011", "text": "Clocsiwr o Gaerdydd yw Siwan. Dechreuodd glocsio pan yr oedd hi\u2019n ifanc ac erbyn hyn mae hi wedi teithio\u2019r byd gyda\u2019i chlogs fel aelod o amryw o fandiau a thimoedd dawnsio. Ei hofferyn gwreiddiol oedd y sacsoffon ond yn fuan datblygodd ei chariad at glocsio Cymraeg i gynnwys cerddoriaeth draddodiadol. Erbyn hyn y chwiban yw ei hoff offeryn er weithiau mae hi\u2019n difaru peidio dysgu canu\u2019r delyn fel bod hi\u2019n gallu eistedd lawr ar o\u0302l clocsio.\nPrif ddiddordeb Siwan tu allan i\u2019r byd gwerin yw Ffiseg ac ma hi newydd ddechrau hyfforddi fel Ffisegwr Meddygol yn Abertawe."}, {"text_idx": "#000012", "text": "Mae cerddoriaeth o hyd wedi bod yn rhan annatod o gartref y Gibboniaid ac felly ym mywyd Rhodri. Dechreuodd chwarae\u2019r recorder yn gyntaf ac mae\u2019n dal i\u2019w chwarae sydd yn anarferol am yr offeryn hwn. Arweiniodd chwilfrydedd Rhodri am gerddoriaeth iddo ddysgu nifer o offerynnau eraill yn cynnwys y delyn a\u2019r soddgrwth yn ogystal a\u0302\u2019r wy a\u2019r pibau a welwch chi ef yn chwarae ar y llwyfan fel rhan o Avanc. Mae Rhodri yn hyderus mae\u2019r pibau yw hoff offeryn ei rhieni oherwydd ei bod nhw\u2019n gallu cael ei ddefnyddio i ofni cathod o\u2019r ardd gefn. O ganlyniad i ymuno ag Avanc mae brwdfrydedd Rhodri am gerddoriaeth werin wedi tyfu. Nid yw Rhodri, erbyn hyn, yn medru dychmygu ei fywyd heb gerddoriaeth gwerin. Ar hyn o bryd mae Rhodri yn astudio gradd mewn Cynllunio Trefol yn Newcastle. (Ac yn trio ffeindio set o Northumbrian pipes i\u2019w ware!)"}, {"text_idx": "#000013", "text": "Mae Meg o Dde Cymru ac yn chwarae\u2019r ffidl a\u2019r bodhra\u0301n. Pan yr oedd hi\u2019n 8 oed, mi roedd hi\u2019n gystadleuydd brwd ar y bodhra\u0301n ac enillodd lle yn yr all-Britain Fleadh Cheoil. Ers hynny, er nad yw hi wedi tyfu lot yn dalach, mae hi wedi datblygu ei sgiliau ffidil drwy gerddoriaeth rhyng-geltaidd.\nEr bod sail gerddorol Meg o fewn y traddodiad Gwyddelig, yn ystod y blynyddoedd diwethaf mae wedi ei throchi yn y traddodiad Cymreig fel aelod o sawl band; AVANC yw\u2019r mwya diweddar."}, {"text_idx": "#000014", "text": "O Gwm Gwendraeth yn Sir Gar daw Mared. Mae hi wedi bod yn canu\u2019r ffidil ac ymhe\u0301l a cherddoriaeth gwerin ers yn ifanc iawn. Mae\u2019n hoff o gymryd pob cyfle i hyrwyddo cerddoriaeth Cymraeg. Fel aelod o fand Beca a\u2019i band teulu Mansant, mae hi wedi perfformio mewn amryw o wyliau dros y ddwy flynedd ddiwethaf tra ei bod hi hefyd yn gweithio tuag ei arholiadau TGAU. Er bod Mared yn adnabod ei hun fel cerddor traddodiadol yn bennaf, mae hefyd wedi derbyn hyfforddiant clasurol ac yn mwynhau arbrofi ag arddulliau cerddorol gwahanol."}, {"text_idx": "#000015", "text": "Harri sydd ar yr acordion gydag AVANC; ynghyd ag unrhywbeth arall a ofynnir iddo\u2019i wneud pe bai angen...\nNid o deulu cerddorol iawn y daw Harri ond fe\u2019i anogwyd o oedran ifanc iawn i fachu ar gerddoriaeth. Er mai ar y ffidil y dechreuodd Harri ar ei daith yng nghylch cerddoriaeth werin Gymreig mae wedi bod yn chwarae\u2019r acordion ers ychydig dros bum mlynedd erbyn hyn; er nid yw\u2019n hoff iawn o frolio amdano gan mai hunan-addysgu a wnaeth gyda\u2019r acordion.\nCynnwyd diddordeb Harri ym myd cerddoriaeth werin wedi iddo weld pennod o Noson Lawen le glywodd y band Calan am y tro cyntaf... ychydig yn hwyrach fe gafodd y cyfle i gwrdd ag aelodau\u2019r band ynghyd ac aelodau\u2019r grw\u0302p Albanaidd, Breabach. Ers hynny bu\u2019n cyfeilio i grw\u0302p Dawnswyr Nantgarw, yn rhan o fand Nantgarw. Fel rhan o AVANC mae wedi blodeuo \u2014 cyn belled ei fod yn cadw pellter diogel i ffwrdd o\u2019r pibau."}, {"text_idx": "#000016", "text": "Dyma Cerys, o Fachynlleth. Er ei bod hi wedi canu offerynnau llai yn y gorffennol, y delyn deires a\u2019r piano yw ei hofferynnau erbyn hyn (bysai hi\u2019n annog unrhywun arall i ddysgu offeryn call...yn ddelfrydol un gallwch gario heb drafferth).\nMa hi\u2019n hoff o ganu ac ysgrifennu cerddoriaeth a rhyddhaodd ei halbwm cynta, Cwmwl, eleni (ewch i wrando ma fe\u2019n class). Breuddwyd Cerys yw i ganu\u2019r fibraffon rhyw ddydd."}, {"text_idx": "#000017", "text": "Yn wreiddiol o Bontypridd, Osian yw un o ffidlwyr y band. Ymunodd a\u0302\u2019r si\u0302n werin Gymreig yn ei arddegau wrth chwarae i wahanol fandiau, cyfeilio i ddawnsio gwerin a chystadlu mewn gwyliau. Ar hyn o bryd mae e yn ei flwyddyn olaf yn astudio cerddoriaeth a recordio sain ym Mhrifysgol Caer Efrog. Tra ym mhrifysgol mae fe wedi teithio a pherfformio o gwmpas Lloegr fel rhan o driawd y Tenmours. Mae Osian wedi bod yn brysur yn recordio cerddoriaeth newydd gyda nhw, yn ddiweddar, fel perfformiwr a pheiriannydd sain. Yn ogystal a\u0302 cherddoriaeth gwerin mae Osian yn mwynhau gwrando ar gerddoriaeth ffilm wrth deithio i gigs ac mae hefyd yn cyfaddef fod e\u2019n ffan o gerddoriaeth bop y gantores Norwyeg Sigrid."}, {"text_idx": "#000018", "text": "Dechreuodd Elisa glocsio pan yn wyth mlwydd oed i osgoi gwersi nofio ar o\u0302l i\u2019r athrawes ceisio ei dysgu nofio dan dw\u0302r. Wrth ddawnsio o gwmpas y byd fel rhan o Fro Taf a Nantgarw ddarganfyddodd Elisa ei chariad am gerddoriaeth gwerin. Mae hi wedi gweld eisiau teithio o gwmpas y wlad gyda\u2019i thelyn (sy\u2019n ffitio ar y tre\u0302n) a diw hi methu aros fod ar lwyfan unwaith eto. Yn 2018 fe alwodd hi un o\u2019r twmpathau cyntaf gyda thermau di-ryw (gender-free) yng Nghymru ac mae hi eisiau i ddawnsio gwerin Gymreig fod mor groesawgar a hygyrch a phosib."}, {"text_idx": "#000019", "text": "Dechreuodd Rhys chwarae gita\u0302r pan yn ifanc a darganfyddodd gerddoriaeth werin fel arddegwr. Ers hynny, mae e wedi perfformio ar draws y wlad i lawer o gynulleidfaoedd ac yn ddiweddar wedi tiwtora ar gwrs Gwerin Gwallgo yn 2020. Ynghyd a\u0302 chwarae cerddoriaeth werin mae hefyd yn rhan o\u2019r band roc llwyddiannus Wigwam ac yn mwynhau gita\u0302r ffync. Mae Rhys yn astudio Cerddoriaeth a Recordio Sain ym Mhrifysgol Caer Efrog a phan nad yw yn y stiwdio mae\u2019n chwarae Pe\u0302l-droed Americanaidd."}, {"text_idx": "#000020", "text": "Mae Meinir Olwen yn delynores o ardal Aberystwyth. Dechreuodd chwarae cerddoriaeth draddodiadol Gymreig ar ddamwain ar o\u0302l dod adref o wyliau wedi benthyg telyn fach. O fewn blwyddyn roedd y delyn fach wedi tyfu\u2019n delyn deires chwe troedfedd ac roedd ei gwasgu i\u2019r car yn dipyn o her! Er gwaetha maint y delyn mae Meinir wedi ei llusgo ar hyd a lled Cymru ac Ewrop. Pan nad ydi hi\u2019n brwydro i gadw\u2019r delyn mewn tiwn mae Meinir yn mwynhau dianc i fyny mynyddoedd a breuddwydio am orffen ei PhD mewn ieithyddiaeth."}, {"text_idx": "#000021", "text": "Mi roedd o\u2019n amser o lawenydd mawr i\u2019w rhieni pan, yn ei arddegau cynnar, dwedodd Sam wrthynt ei fod eisiau chwarae\u2019r pibau. Fel rhan o deulu cerddorol roedd rhaid iddo wneud sw\u0302n rywsut ac er gwaethaf ymgais byr i chwarae\u2019r ffidil (pasio gradd 1), penderfynodd fod y pibau yn well. Bellach mae\u2019n berchennog balch ar nid un ond dau gaita. Yn fwy diweddar mae o wedi datblygu cariad cynyddol at do\u0302n ysgafn y chwibanogl isel. Gellir dod o hyd i Sam yn chwarae mewn sesiynau amrywiol o amgylch Caerdydd ac unrhyw le gwyntog a\u0302 golygfeydd braf, yn ddelfrydol yn ei filltir sgwa\u0302r o Sir Benfro. Mae ei ffrindiau i gyd yn cytuno mai copa mynydd gwag yw\u2019r lle gorau i ymarfer!"}, {"text_idx": "#000022", "text": "Diolch i\u2019r sefydliadau, ymddiriedolaethau elusennol a sefydliadau canlynol am eu cefnogaeth hael gyda phrosiect Avanc."}]